
	פרק א': מטרה והגדרות

	מטרת החוק 
	1.
	חוק זה מטרתו להסדיר את קיומם של שירותי כבאות והצלה במדינה, לשם הצלת חיי אדם ורכוש, הגברת הבטיחות באש, כיבוי דליקות ומניעת דליקות.

	הגדרות 
	2.
	בחוק זה –

	
	
	"אירוע חומרים מסוכנים" – כהגדרתו בחוק החומרים המסוכנים, התשנ"ג–1993‏
 (בחוק זה – חוק חומרים מסוכנים);

	
	
	"אירוע כבאות והצלה" – דליקה וכל מצב סכנה אחר שרשות הכבאות וההצלה מטפלת בו בהתאם לתפקידיה;

	
	
	"אמצעי בטיחות אש והצלה" – אמצעים המותקנים בנכסים, דרך קבע או באופן ארעי, ומיועדים, בין השאר, לכל אחד מאלה: 

	
	
	
	(1)
מניעת דליקות והתפשטותן;

	
	
	
	(2)
כיבוי דליקות, צמצום נזקיהן והקלת פעולות לכיבוי דליקות;

	
	
	
	(3)
מילוט וחילוץ לכודים והקלת פעולות למילוטם ולחילוצם;

	
	
	
	(4)
הצלת חיי אדם ורכוש;

	
	
	
	(5)
דרכי תקשורת;

	
	
	
	(6)
כל צורך הנדרש לביצוע פעולות כיבוי והצלה;

	
	
	"בעל נכס", לעניין מקרקעין – מי שרשום בפנקסי המקרקעין כבעלים, או מי שזכאי להירשם כבעלים כאמור ומחזיק כדין במקרקעין, וכן חוכר לדורות; ואולם אם היו המקרקעין מקרקעי ישראל אשר לחוכר לדורות זכות בהם או לגביהם – החוכר לדורות בלבד;

	
	
	"הוראות כבאות והצלה" – הוראות שהוציא הנציב לפי סעיף 10(א)(1);

	
	
	"הוראות הרשות" – הוראות הכבאות וההצלה ופקודות הכבאות וההצלה;

	
	
	"חוק גנים לאומיים" – חוק גנים לאומיים, שמורות טבע, אתרים לאומיים ואתרי הנצחה, התשנ"ח–1998‏
;

	
	
	"חוק הסכמים קיבוציים" – חוק הסכמים קיבוציים, התשי"ז–1957‏
;

	
	
	

	
	
	"חוק יסודות התקציב" – חוק יסודות התקציב, התשמ"ה–1985‏
;

	
	
	"חוק המחשבים" – חוק המחשבים, התשנ"ה–1995‏
;

	
	
	"חוק המים" – חוק המים, התשי"ט–1959‏
;

	
	
	"חוק העונשין" – חוק העונשין, התשל"ז–1977‏
;

	
	
	"חוק רישוי עסקים" – חוק רישוי עסקים, התשכ"ח–1968‏
;

	
	
	"חוק שירות המדינה (גמלאות)" – חוק שירות המדינה (גמלאות) [נוסח משולב], התש"ל–1970‏‏
;

	
	
	"חוק שירות המדינה (מינויים)" – חוק שירות המדינה (מינויים), התשי"ט–1959‏
;

	
	
	"חוק שירות המדינה (משמעת)" – חוק שירות המדינה (משמעת), התשכ"ג–1963‏
;

	
	
	

	
	
	

	
	
	

	
	
	"חוק שירותי הכבאות" – חוק שירותי הכבאות, התשי"ט–1959
;

	
	
	"חוק התכנון והבנייה" – חוק התכנון והבנייה, התשכ"ה–1965‏
;

	
	
	"יום כינון הרשות" – שישה חודשים מיום פרסומו של חוק זה;

	
	
	"כבאי" – כמשמעותו בסעיף 12(ד);

	לתקן לכל האורך – מועצת רשות המים והביוב? אולי
	
	"מועצת הרשות הממשלתית" – מועצת הרשות הממשלתית שהוקמה לפי סעיף 124טו לחוק המים;

	
	
	"מחזיק בנכס" – למעט מי שזכותו להחזיק בנכס אינה עולה על תקופה של 30 ימים ולמעט אדם הגר בבית מלון;

	
	
	"מפקד מחוז" – מי שמונה להיות מפקד מחוז ברשות הכבאות וההצלה, או למלא את תפקידיו של מפקד מחוז ברשות הכבאות וההצלה;

	
	
	"מקרקעי ישראל" – כמשמעותם בחוק-יסוד: מקרקעי ישראל
;

	
	
	"מתנדב" – מי שמונה להיות מתנדב לפי סעיף 16(ב) כמסייע ברשות הכבאות, והתנדבותו אושרה בהתאם להוראות חוק זה;

	
	
	"נכסים" – מקרקעין וכלי תחבורה ציבורית;

	
	
	"הנציב" – נציב כבאות והצלה, שמונה לפי חוק זה;

	
	
	"עובדי הרשות" –כבאים ועובדים כאחד, אלא אם כן נאמר אחרת;

	
	
	"פקודות כבאות והצלה" – פקודות שהוציא הנציב לפי סעיף 10(א)(2);

	
	
	"פקודת המשטרה" – פקודת המשטרה [נוסח חדש], התשל"א–1971‏
;

	
	
	"קצין כבאות והצלה" – כמשמעותו בסעיף 21;

	
	
	"קצין כבאות והצלה בכיר" – קצין כבאות והצלה שדרגתו טפסר משנה ומעלה;

	
	
	"הרשות", "רשות הכבאות וההצלה" – הרשות הארצית לכבאות והצלה שהוקמה בחוק זה;

	
	
	"הרשות לשמירת הטבע והגנים הלאומיים" – כהגדרתה בחוק גנים לאומיים;

	
	
	"רשות מקרקעי ישראל" – כמשמעותה בחוק רשות מקרקעי ישראל, התש"ך–1960‏
;

	
	
	"שטח שאושר בתכנית כגן לאומי או כשמורת טבע" – שטח שאושרה לגביו תכנית כהגדרתה בחוק התכנון והבנייה, המייעדת אותו כגן לאומי או כשמורת טבע;

	
	
	"שטח שהוכרז כגן לאומי או כשמורת טבע" – שטח שהוכרז כגן לאומי או כשמורת טבע לפי סעיף 22(א) לחוק גנים לאומיים;

	
	
	"השר" – השר לביטחון הפנים.

	
	
	פרק ב': הרשות הארצית לכבאות והצלה

	
	
	סימן א': הרשות ותפקידיה

	הקמת רשות ארצית לכבאות והצלה 
	3.
	(א)
מוקמת בזה הרשות הארצית לכבאות והצלה במשרד לביטחון הפנים.

	
	
	(ב)
רשות הכבאות וההצלה היא רשות ממלכתית ארצית.

	
	
	(ג)
השר יקבע את סמל רשות הכבאות וההצלה.

	תפקידי רשות הכבאות וההצלה 
	4.
	(א)
ואלה תפקידי רשות הכבאות וההצלה –

	
	
	
	(1)
לפעול לכיבוי דליקות, למניעת התפשטותן ולהצלת חיי אדם ורכוש מדליקות; 

	
	
	
	(2)
לפעול למניעת דליקות לפי חוק זה;

	מילוט?
	
	
	(3)
לפעול לחילוץ ולהצלת לכודים;

	
	
	
	(4)
לפעול באירוע חומרים מסוכנים לפי חוק זה;

	
	
	
	(5)
למלא תפקיד המוטל עליה כארגון עזר או כגוף הצלה בהתאם להוראות כל דין;

	
	
	
	(6)
לבצע פעולות נוספות לשם הצלת הנפש והרכוש, שלביצוען נדרש ציוד הנמצא בידי הרשות.

	
	
	(ב)
הרשות, לשם מילוי תפקידיה – 

	
	
	
	(1)
תכשיר ותאמן כבאים ומתנדבים;

	
	
	
	(2)
תכשיר עובדים וכבאים לטיפול באירועי חומרים מסוכנים;

	
	
	
	(3)
תקים, תכשיר ותפעיל יחידות של כבאים;

	
	
	
	(4)
תקים ותחזיק מיתקנים וציוד;

	
	
	
	(5)
תנהל חקירות בעניין דליקות וגורמיהן;

	
	
	
	(6)
תפתח ידע ותקבע אמות מידה מקצועיות; 

	
	
	
	(7)
תכין תכניות לקידום ולפיתוח הרשות;

	
	
	
	(8)
תערוך תרגילים משותפים עם גופי הצלה אחרים;

	בטיחות אש/ בטיחות באש?
	
	
	(9)
תקיים פעולות הסברה והדרכה בתחום הבטיחות באש;

	
	
	
	(10)
תעודד מחקר ופיתוח בתחומי פעילותה;

	
	
	
	(11)
תשתף פעולה עם רשויות כבאות והצלה מחוץ למדינה, לרבות לשם סיוע הדדי במתן שירותי כבאות והצלה, כפי שיורה השר;

	
	
	
	(12)
תבצע פעולות נוספות ככל הדרוש למילוי תפקידיה.

	
	
	סימן ב': נציב כבאות והצלה

	נציב כבאות והצלה 
	5.
	(א)
השר, באישור הממשלה, ימנה נציב כבאות והצלה אשר יהיה הדרג הפיקודי העליון ברשות הכבאות וההצלה; הנציב יהיה עובד המדינה ויראו אותו ככבאי לעניין חוק זה.

	
	
	(ב)
הנציב מופקד על ניהול הרשות ועל ביצוע תפקידיה לפי חוק זה.

	
	
	(ג)
תקופת כהונתו של הנציב תהיה חמש שנים.

	תנאי כהונה 
	6.
	כשיר להתמנות כנציב מי שהתקיימו בו כל אלה:

	
	
	(1)
הוא בעל ניסיון ניהולי או פיקודי בגוף בעל היקף פעילות הולם בהתחשב בהיקף פעילותה של הרשות;

	
	
	(2)
הוא בעל תואר אקדמי;

	
	
	(3)
הוא לא הורשע בעבירה אשר מפאת מהותה, חומרתה או נסיבותיה אין הוא ראוי להתמנות לנציב;

	
	
	(4)
הוא עומד בתנאי כשירות נוספים ככל שנקבעו לעניין זה לפי חוק שירות המדינה (מינויים).

	הפסקת כהונתו
של הנציב 
	7.
	(א)
הנציב יחדל לכהן לפני תום תקופת כהונתו בהתקיים אחד מאלה: 

	
	
	
	(1)
הוא התפטר במסירת כתב התפטרות לשר;

	
	
	
	(2)
הוא הועבר מתפקידו או פוטר לפי חוק שירות המדינה (משמעת);

	
	
	
	(3)
השר, לאחר התייעצות עם היועץ המשפטי לממשלה ונציב שירות המדינה, החליט לבטל את מינויו לאחר שהוכח להנחת דעתו אחד מאלה:

	
	
	
	
	(א)
הוא אינו ממלא את תפקידיו כראוי;

	
	
	
	
	(ב)
נבצר ממנו, דרך קבע או לתקופה העולה על שישה חודשים, למלא את תפקידו;

	
	
	
	
	(ג)
הוא הורשע בעבירה אשר מפאת מהותה, חומרתה או נסיבותיה אין הוא ראוי לכהן כנציב;

	
	
	
	
	(ד)
הוא הושעה מתפקידו בהתאם להוראות חוק שירות המדינה (משמעת), לתקופה העולה על שישה חודשים.

	
	
	(ב)
מסר הנציב כתב התפטרות כאמור בסעיף קטן (א)(1), תפקע כהונתו  בתום 30 ימים מיום מסירת הודעת ההתפטרות, זולת אם הסכים השר למועד מוקדם יותר.

	סמכויות הנציב ואצילת סמכויות 
	8.
	(א)
לנציב מוקנות כל הסמכויות הנתונות לכבאים. 

	
	
	(ב)
הנציב רשאי לאצול מסמכויותיו לפי חוק זה, לקצין כבאות והצלה בכיר, למעט הסמכות להוציא הוראות רשות לפי סעיף 10, והסמכות להורות על הקמת צוותי כיבוי לפי סעיפים 30 ו-31.

	תובענה בנוגע למינוי נציב, הפסקת כהונתו או השעייתו
	9.

	תובענה הבאה להתנגד לשימוש בסמכויות בעניין מינוי הנציב, הפסקת כהונתו או השעייתו לא תיחשב כתובענה הנובעת מיחסי עובד ומעביד לעניין סעיף 24 לחוק בית הדין לעבודה, התשכ"ט–1969‏
.

	
	
	סימן ג': סמכויות הנציב

	הוראות הרשות 
	10.

	(א)
הנציב מוסמך להוציא הוראות רשות, לעניין תפקודה של רשות הכבאות וההצלה, הבטחת פעולתה התקינה ובכל עניין בחוק זה שנקבע כי הנציב מוסמך להוציא לגביו הוראות רשות, כמפורט להלן:

	
	
	
	(1)
הוראות כבאות והצלה שיקבעו כללים ועקרונות לעניין רשות הכבאות וההצלה – באישור השר;

	
	
	
	(2)
פקודות כבאות והצלה שיקבעו את הפרטים בנושאים שבהם נקבעו הוראות כבאות והצלה או פרטים נוספים בתחום הכבאות וההצלה.

	
	
	(ב)
היתה סתירה בין הוראת כבאות והצלה לפקודת כבאות והצלה – עדיפה הוראת כבאות והצלה.

	
	
	(ג)
לעניין חוק זה רואים את הוראות הרשות כדינים.

	
	
	(ד)
הוראות הרשות אינן טעונות פרסום ברשומות והן יפורסמו באתר האינטרנט של רשות הכבאות וההצלה.

	
	
	(ה)
קבע היועץ המשפטי לממשלה, לאחר התייעצות עם הנציב או מי שהוא הסמיכו לכך, כי יש להוראת רשות נגיעה או חשיבות לציבור, היא תהיה טעונה פרסום גם ברשומות.

	מבנה הרשות ותחנות כיבוי
	11.

	(א)
בכפוף להוראות לפי סעיף 12, הנציב יוציא הוראות רשות שעניינן מבנה הרשות, יחידות הרשות ופרישתן למחוזות, תפקידיהן של היחידות השונות ותפקידיו של הדרג הפיקודי המופקד על יחידות אלה. 

	
	
	(ב)
ברשות יהיו תחנות כיבוי במספר, במקומות ובשטחי פעולה כפי שיורה הנציב, בהסכמת השר.

	
	
	(ג)
על רשות הכבאות וההצלה מוטלת החובה והאחריות להבטיח את רמת כשירותה ועובדי הרשות באמצעות הכשרות, אימונים וציוד הולמים על פי משימות יחידותיה; הנציב יקבע בבהוראות הרשות את הכשירות הנדרשת מהרשות ומעובדי הרשות לצורך מילוי תפקידיה, את פריסת המערך המבצעי, את זמני ההגעה הנדרשים לאירוע כבאות והצלה ואת הרכב צוותי הכיבוי וגודלם.

	
	
	פרק ג': כבאים, עובדים ומתנדבים

	
	
	סימן א': כבאים ועובדים

	תחולת חוק שירות המדינה (מינויים) וחוק שירות המדינה (משמעת)
	12.

	(א)
ברשות הכבאות וההצלה יהיו כבאים ועובדים בתקן מאושר של הרשות.

	
	
	(ב)
	(1)
עובדי הרשות יהיו עובדי המדינה ויחולו עליהם הוראות חוק שירות המדינה (מינויים), וכן הוראות חוק זה;

	
	
	
	(2)
עובדי הרשות יפעלו לפי הוראות הנציב ובפיקוחו.

	
	
	

	
	
	

	
	
	(ה)
על אף האמור בכל דין, השר, לאחר התייעצות עם נציב שירות המדינה, בהסכמת שר האוצר ובאישור ועדת הפנים והגנת הסביבה של הכנסת, רשאי לקבוע הוראות אחרות מאלה החלות בשירות המדינה, לעניין ארגון וניהול כוח אדם ברשות, כולן או חלקן, לרבות בעניין קבלת כבאים לרשות ומינוים, ובכלל זה תקנות הקובעות דין שונה מזה שנקבע בחוק שירות המדינה (מינויים)..

	
	
	

	
	
	(ו)
תקנות לפי סעיף קטן (ה) יכול שיקבעו גם הוראות לעניין כשירותם של עובדי הרשות וכללים ומבחנים תקופתיים של אלה.

	
	
	(ז)
על עובדי הרשות יחולו הוראות חוק שירות המדינה (משמעת), ככל שלא נקבע אחרת בחוק זה, וכן הוראות לפי חוק שירותי הכבאות כל עוד הן עומדות בתוקפן בהתאם להוראות סעיף 132(ג). 

	
	
	
	

	
	
	
	


	
	
	
	

	
	
	

	כבאים וקציני כבאות והצלה
	12א.
	(א)
כבאי הוא מי שעבר קורס כבאים בסיסי ומשרת במשרה הקבועה בתוספת הראשונה.

	
	
	(ב)
קצין כבאות והצלה הוא עובד הרשות שקיבל הכשרה מתאימה לכך, כפי שקבע הנציב בפקודות כבאות והצלה, והנציב הסמיכו כקצין כבאות והצלה.

	
	
	(ג)
הנציב רשאי למנות לשירות במשרה הקבועה בתוספת הראשונה קצין כבאות והצלה שהוא כבאי, או שקיבל הכשרה מתאימה לכך כפי שקבע הנציב בפקודות כבאות והצלה ויראו אותו ככבאי.

	
	
	(ד)
השר, לאחר התייעצות עם נציב שירות המדינה, רשאי לקבוע, בצו, משרות נוספות ברשות, בתחום מניעת דליקות וחקירת דליקות, שעל נושא המשרה המנויה בו, יחולו הוראות חוק זה החלות על כבאים לפי חוק זה, כולן או חלקן, ובשינויים שיקבע.

	
	
	(ה)
השר בהסכמת נציב שירות המדינה ובאישור ועדת הפנים והגנת הסביבה של הכנסת, רשאי, בצו, לשנות את התוספת הראשונה.

	הכבאי בתפקיד 
	13.

	על אף האמור בכל דין, כבאי, כשהוא בישראל, רואים אותו, לכל עניין לפי חוק זה, כנמצא זמין לתפקיד, ומותר בכל עת להורות על התייצבותו ומילוי תפקידו בכל מקום בהתאם להוראות הנציב.

	מדים ותגי זיהוי 
	14.

	(א)
בשעת מילוי תפקידו יהיה כבאי לבוש מדים בהתאם להוראות הרשות, יענוד תג זיהוי גלוי לעין הנושא את שמו ושם משפחתו, ויישא עמו את תעודת המינוי שלו ככבאי.

	
	
	(ב)
כבאי המשתמש בסמכויותיו לפי חוק זה כלפי אדם, יציג את תעודת המינוי שלו מיד עם דרישתו של אותו אדם.

	
	
	(ג)
כבאי ימסור את פרטי זהותו לבקשת כל אדם בכל עניין הקשור להיותו כבאי.

	
	
	(ד)
החובות לפי סעיפים קטנים (א) עד (ג) לא יחולו בנסיבות שבהן קיימת סכנה לפגיעה בחיי אדם או ברכוש.

	
	
	(ה)
חלפו הנסיבות שמנעו את מילוי החובות לפי סעיף זה, כאמור בסעיף קטן (ד), יקיים הכבאי את ההוראות האמורות, מוקדם ככל האפשר.

	עיטורים 
	15.

	חוק העיטורים במשטרת ישראל ובשירות בתי הסוהר, התשל"ב–1972‏
, יחול גם על כבאים ומתנדבים, בשינויים אלה: בכל מקום בחוק האמור, במקום "המפכ"ל" יקראו "הנציב", במקום "שוטר" יקראו "כבאי" או "מתנדב" לפי העניין, במקום "פקודות קבע" יקראו "הוראות הרשות", ובמקום "המשטרה" יקראו "הרשות הארצית לכבאות והצלה".

	
	
	סימן ב': מתנדבים

	מתנדבים 
	16.

	(א)
רשות הכבאות וההצלה רשאית להסתייע במתנדבים מישראל ומחוצה לה. 

	
	
	(ב)
	(1)
יחידת כבאים יכול שתהא מורכבת מכבאים, ממתנדבים או משניהם כאחד (בסימן זה – יחידה).

	
	
	
	(2)
הנציב רשאי להקים יחידה שתהא מורכבת ממתנדבים בלבד, בכפוף לאמות מידה שיקבע; בקביעת אמות מידה כאמור יביא הנציב בחשבון, בין היתר, את מיקומה המתבקש של היחידה, ריחוקה מתחנות כיבוי, קרבתה ליער או לחורש ורמת הסיכון.

	
	
	

	
	
	(ג)
מפקד מחוז רשאי למנות אדם להיות מתנדב אם התקיימו בו כל אלה:

	
	
	
	(1)
מלאו לו 15 שנים ואולם אם טרם מלאו לו 18 שנים – הציג כתב הסכמה מאת הוריו או מאת אפוטרופסו;

	
	
	
	(2)
הוא עומד בתנאי כשירות כפי שקבע השר, לעניין השכלה, הכשרה מעשית ומקצועית, כושר גופני, מצב בריאותי ועמידה בבחינות; בתקנות לפי פסקה זו רשאי השר לקבוע תנאים שונים לפי סוגי מתנדבים שקבע, לרבות לעניין גילם;

	
	
	
	(3)
הוא לא הורשע בעבירה פלילית או בעבירת משמעת, שמפאת מהותה, חומרתה או נסיבותיה אין הוא ראוי להיות מתנדב;

	
	
	
	(4)
ועדת בוחנים שמינה הנציב המליצה על מינויו כמתנדב.

	
	
	(ד)
באירוע כבאות והצלה, כאשר קיים חשש לפגיעה מיידית בחיי אדם או ברכוש, יהיו נתונות למתנדב בעת מילוי תפקידו סמכויות אלה:

	
	
	
	(1)
כשהוא פועל בנוכחות כבאי ולשם סיוע לו – כל הסמכויות לפי סעיף 20;

	
	
	
	(2)
ביחידה שאישר הנציב לעניין זה –

	
	
	
	
	(א)
עד בואו של כבאי – כל הסמכויות לפי סעיפים 20 ו-21; 

	
	
	
	
	(ב)
לאחר הגעת כבאי, בנוכחותו ולשם סיוע לו – כל הסמכויות לפי סעיף 20.

	דין משמעתי 
	17.

	(א)
על מתנדב לא יחול חוק שירות המדינה (משמעת), ויחול עליו דין משמעתי בהתאם להוראות לפי חוק שירותי הכבאות, כל עוד הן עומדות בתוקפן לפי הוראות סעיף 132(ב1).

	
	
	(ב)
מפקד יחידה שהוא כבאי יהיה מוסמך להעמיד לדין משמעתי מתנדב בעבירה שנקבעה לפי חוק שירותי הכבאות כאמור בסעיף קטן (א), ולהטיל עליו עונש של התראה או נזיפה או להפסיק את התנדבותו, בלבד.

	העדר זכאות לשכר והעדר יחסי עובד ומעביד 
	18.

	מתנדב לא יהיה זכאי לשכר או למשכורת בעד שירותו, ולא יתקיימו יחסי עובד ומעביד בינו ובין הרשות.

	תחולת חוק שירות הציבור (מתנות) 
	19.
	דין מתנדבים כדין עובדי ציבור לעניין חוק שירות הציבור (מתנות), התש"ם–1979
.


	
	
	פרק ד': הטיפול באירועים

	
	
	סימן א': סמכויות לטיפול באירוע

	סמכויות כבאי במילוי תפקידו 
	20.

	כבאי רשאי, כדי לטפל באירוע כבאות והצלה או למנוע את התפשטותו, להציל חיי אדם או רכוש, ככל שהדבר נדרש בנסיבות העניין, לשם מילוי תפקידו ובהתאם לפקודות כבאות והצלה לעניין זה, לעשות את כל אלה: 

	
	
	(1)
להיכנס לכל מקום שאירוע כבאות והצלה מתרחש בו או עלול להתפשט אליו וכן למקום סמוך שקיים צורך להיכנס אליו;

	
	
	(2)
להשתמש ברכוש ולפגוע ברכוש;

	
	
	(3)
לעשות כל פעולה סבירה הדרושה בנסיבות העניין.

	
	
	

	
	
	

	סמכויות קצין כבאות והצלה 
	21.

	מצא קצין כבאות והצלה כי קיימת סכנה לפגיעה בחיי אדם או ברכוש או כי נדרשות הפעולות המפורטות להלן כדי למנוע התפשטות אש, בשל אירוע כבאות והצלה, רשאי הוא, כל עוד קיימים הסכנה או החשש להתפשטות האש, וככל שהדבר נדרש לצורך מניעת הסכנה האמורה או התפשטות האש, לעשות שימוש בסמכויות המפורטות בפסקאות (1) עד (3), לשם מילוי תפקידו:

	
	
	(1)
לסגור שטח או מקום, ולמנוע מכל אדם להיכנס אליו או לצאת ממנו, עד לבואו של שוטר למקום; 

	
	
	(2)
לדרוש מכל אדם בשטח האירוע או באזור העלול להיפגע כתוצאה מהאירוע להישאר במקום שהוא נמצא בו, לצאת ממנו או להיכנס למקום שקבע;

	
	
	(3)
להורות לכל אדם הנמצא בשטח האירוע או באזור שבו קיימים הסכנה או החשש להתפשטות אש בהם, כל הוראה סבירה הדרושה באופן חיוני לשם הצלת חיי אדם או רכוש, או למניעת הפגיעה או התפשטות האש.

	כפיית ציות 
	22.

	כבאי רשאי להשתמש בכוח סביר כלפי אדם או רכוש לשם ביצוע פעולות כאמור בסעיפים 20 ו-27, ולשם כפיית ציות להוראות שניתנו כדין לפי סעיפים 21 ו-28.

	מתנדבים באירוע 
	23.

	(א)
מצא קצין כבאות והצלה שאין די בכוח האדם העומד לרשותו לטיפול באירוע כבאות והצלה, רשאי הוא להרשות לאדם שנחזה להיות בן 18 שנה ומעלה, והתנדב לסייע בפעולות הכיבוי וההצלה, לסייע בפעולות הכיבוי וההצלה. 


	
	
	(ב)
מי שהתנדב לפי סעיף זה, יראו בו מתנדב, ויהיו נתונות לו הסמכויות כאמור בסעיף 16(ג)(1), ואולם הוראות סעיף 17 לא יחולו. 

	
	
	(ג)
לא יזדקק בית המשפט לתובענה נגד אדם שהתנדב לפי סעיף קטן (א) בשל מעשה או מחדל שעשה במסגרת סיוע לפעולות כיבוי והצלה כאמור באותו סעיף קטן, והמקים אחריות בנזיקין.

	גיוס ציוד וחומרים בנסיבות מיוחדות 
	24.

	(א)
בעת אירוע כבאות והצלה שמתעורר בו חשש לפגיעה מיידית בחיי אדם או ברכוש, רשאי קצין כבאות והצלה, אם מצא כי אין די בציוד או בחומרים העומדים לרשותו לטיפול באירוע כאמור, לעשות את כל אלה לצורך ביצוע הפעולות הנדרשות באופן דחוף:

	
	
	
	(1)
להשתמש בציוד או בחומרים הנמצאים בחזקת כל אדם;

	
	
	
	(2)
לתת הוראות לכל אדם לעניין סיוע ושימוש בציוד או בחומרים.

	
	
	(ב)
העמיד אדם לרשות רשות הכבאות וההצלה ציוד בהתאם להוראה לפי סעיף קטן (א), יוחזר הציוד, למעט חומר שהתכלה, למי שנלקח ממנו מיד עם תום הטיפול באירוע כבאות והצלה או בתום תקופה שלא תעלה על יומיים ממועד מתן ההוראה; לא הסתיים הטיפול באירוע בתוך יומיים, רשאי הנציב להאריך את התקופה לתקופה נוספת, ככל שהדבר דרוש לשם טיפול באירוע.

	
	
	(ג)
בעל ציוד זכאי לתשלום בעד ההוצאות הכרוכות בהחזרת הציוד לרשותו, בשיעור שייקבע בתקנות כאמור בסעיף קטן (ו).

	
	
	(ד)
לא הוחזר ציוד או נגרם נזק לציוד שהועמד לרשות רשות הכבאות וההצלה בהתאם להוראה לפי סעיף קטן (א), יפצה אוצר המדינה את בעל הציוד בעד הציוד שלא הוחזר כאמור, או בעד כל נזק שנגרם לציוד, וכן ישולמו דמי שימוש בעד הציוד.

	
	
	(ה)
החלטה בדבר מתן פיצויים כאמור בסעיף קטן (ד) ובדבר גובהם תינתן בתוך 45 ימים ממועד הגשת בקשה לקבלת פיצויים, והפיצויים ישולמו בתוך 30 ימים ממועד מתן ההחלטה.

	
	
	(ו)
השר, בהסכמת שר האוצר ובאישור ועדת הפנים והגנת הסביבה של הכנסת, יקבע הוראות לעניין הדרכים להגשת בקשה של בעל ציוד לקבלת פיצויים, לרבות המועד להגשת בקשה, אופן קביעת הפיצויים, שיעור דמי השימוש בציוד, החזר הוצאות ותשלום ריבית והפרשי הצמדה לגבי תשלומים כאמור שלא שולמו במועדם.

	
	
	

	
	
	(ז)
הוראות סעיפים קטנים (ג) עד (ו) לא יחולו על ציוד שהועמד לרשות רשות הכבאות וההצלה לשם טיפול באירוע כבאות והצלה שאירע בנכס בבעלותו של בעל הציוד.

	
	
	(ח)
לא תהיה לאדם כל עילת תביעה על פי כל דין בשל נזק שנגרם לציוד שהועמד לרשות רשות הכבאות וההצלה בהתאם להוראה שניתנה לפי סעיף קטן (א), או בקשר להוצאות שנגרמו לו או רווח שנמנע ממנו עקב העמדת הציוד כאמור, אלא לפי הוראות סעיף זה.

	
	
	(ט)
בסעיף זה –

	
	
	"בעל ציוד" – לגבי ציוד הרשום לפי דין – הבעל הרשום, ולגבי ציוד אחר – מי שהוכיח, בדרך שתיקבע בתקנות, כי הוא בעל הציוד;

	
	
	"ציוד" – לרבות חומר.

	
	
	

	
	
	

	שימוש במים
	26.

	(א)
לשם טיפול באירוע כבאות והצלה רשאי כבאי להשתמש במים מכל מקור הנמצאים בכל מקום ובציוד ובמיתקנים הדרושים לשם כך.

	
	
	(ב)
רשות הכבאות וההצלה תשפה אדם בעבור מים שהשתמשה בהם לפי סעיף זה; השר יקבע את אופן השיפוי ואת גובהו בהסכמת מועצת הרשות הממשלתית ובהסכמת שר האוצר. 

	סמכויות כבאי בהיעדרו של קצין כבאות והצלה
	25.

	(א)
כל סמכות הנתונה בפרק זה לקצין כבאות והצלה, נתונה, בהיעדרו של הקצין, לכבאי בעל הדרגה הבכירה באירוע.

	
	
	(ב)
סמכות הנתונה לקצין כבאות והצלה בפרק זה תהיה נתונה רק לקצין כבאות והצלה המשרה במשרה הקבועה בתוספת הראשונה.

	
	
	סימן ב': טיפול באירוע חומרים מסוכנים

	תפקיד כבאי בעת אירוע חומרים מסוכנים 
	27.

	בעת אירוע חומרים מסוכנים ובעת תרגיל היערכות לקראת אירוע חומרים מסוכנים, נוסף על כל תפקיד, יהיו לכל גורם המנוי בפסקאות (1) ו-(2), התפקיד האמור לצדו:

	
	
	(1)
לעובד הרשות שקיבל הכשרה מתאימה לכך – 

	
	
	
	(א)
גילוי, זיהוי וניטור של חומרים מסוכנים בעת אירוע חומרים מסוכנים;

	
	
	
	(ב)
הערכת סיכונים בעת אירוע חומרים מסוכנים;

	
	
	(2)
לקצין כבאות והצלה – 

	
	
	
	(א)
מתן ייעוץ מקצועי לקצין משטרה או לקצין צה"ל לפי בקשתם, לגבי אחד מאלה:

	
	
	
	
	(1)
אופן הטיפול בחומרים מסוכנים, כדי למנוע, לצמצם או להפסיק סכנה לאדם ולסביבה;

	
	
	
	
	(2)
הנחיות התנהגות לציבור ולגופי הצלה;

	
	
	
	(ב)
בפסקה זו, "קצין משטרה", "קצין צה"ל" – כהגדרתם בסעיף 90א לפקודת המשטרה.

	סמכות כבאי בעת אירוע חומרים מסוכנים 
	28.

	(א)
כאשר קיים חשש לקיומו של אירוע חומרים מסוכנים, יהיו לכבאי, נוסף על הסמכויות המנויות בסימן א', ולצורך ביצוע תפקידיו לפי סעיף 27, הסמכויות המפורטות להלן:

	
	
	
	(1)
לדרוש מכל אדם הנמצא באזור האירוע או מאדם שיש לכבאי יסוד להניח כי יש לו קשר לאירוע או מידע בקשר אליו, למסור לו את שמו ומענו ולהציג לפניו תעודת זהות או תעודה רשמית אחרת המזהה אותו;

	
	
	
	(2)
לדרוש מכל אדם הנמצא באזור האירוע או מאדם שיש לכבאי יסוד להניח כי יש לו קשר לאירוע או מידע בקשר אליו, למסור לו כל ידיעה או מסמך הדרושים לו לצורך ביצוע תפקידיו; בפסקה זו, "מסמך" – לרבות פלט, כהגדרתו בחוק המחשבים;

	
	
	
	(3)
לערוך בדיקות או מדידות או ליטול דגימות של חומר, מכל חומר שיש לו יסוד סביר להניח שהוא חומר מסוכן;

	
	
	
	(4)
לערוך חיפוש במקום בלא צו שופט, אם יש לו יסוד סביר להניח שבאותו מקום יש חומרים מסוכנים, ולתפוס חומר שיש לו יסוד סביר להניח שהוא חומר מסוכן, והכל, ככל הדרוש להצלת חיי אדם או רכוש או לצמצום היקף אירוע חומרים מסוכנים או תוצאותיו; חומר שנתפס כאמור יוחזר במידת האפשר ובהקדם האפשרי לאחר תום אירוע חומרים מסוכנים ולמי שממנו נתפס.

	
	
	(ב)
לא יפעיל כבאי או קצין כבאות והצלה סמכויות כאמור בסעיף קטן (א), אלא אם כן – 

	
	
	
	(1)
הוא קיבל הכשרה מתאימה בתחום הסמכויות שיהיו נתונות לו לפי סימן זה, כפי שהורה הנציב;

	
	
	
	(2)
הוא עומד בתנאי כשירות נוספים, ככל שהורה השר.

	דיווח ושמירת דינים
	29.

	(א)
עם היוודע דבר קיומו של אירוע חומרים מסוכנים, וכן לאחר סיומו, ידווח קצין כבאות והצלה על האירוע לממונה במשרד להגנת הסביבה.

	
	
	(ב)
אין בהוראות סימן זה כדי לגרוע מסמכויותיו של ממונה במשרד להגנת הסביבה.

	
	
	(ג)
בסעיף זה, "ממונה במשרד להגנת הסביבה" – ממונה כהגדרתו בחוק החומרים המסוכנים.

	
	
	סימן ג': צוותי כיבוי

	צוות כיבוי מפעלי
	30.
	(א)
בסעיף זה –

	
	
	"מפעל" – כל מקום שמתקיימים בו סיכוני אש מיוחדים שנקבע לפי סעיף קטן (ב);

	
	
	"בעל מפעל" – לרבות מנהלו או המחזיק בו.

	
	
	(ב)
השר, באישור ועדת הפנים והגנת הסביבה של הכנסת, יקבע סוגים של מפעלים שיחולו עליהם הוראות סעיף זה, כגון תחנת כוח, מפעל תעשייתי, נמל ים, שדה תעופה ומקום אחסון.

	
	
	(ג)
הנציב רשאי להורות בצו לבעל מפעל, לקיים במפעלו צוות כיבוי בעל הכשרה לפעול באירוע דליקה עד להגעת כוחות רשות הכבאות וההצלה למקום האירוע, ולסייע לרשות בפעולותיה עם הגיעה למקום האירוע (בחוק זה – צוות כיבוי מפעלי).

	
	
	(ד)
בזמן אירוע דליקה יראו חבר צוות כיבוי מפעלי כמתנדב, יהיו נתונות לו הסמכויות לפי סעיף 20, והוראות סעיף 23(ג) יחולו עליו.

	
	
	(ה)
בצו לפי סעיף קטן (ג) רשאי הנציב לתת הוראות בדבר הרכבו של צוות כיבוי מפעלי, ציודו, הכשרתו, אימוניו, דרכי פעולתו, וכל הוראה אחרת הדרושה למילוי תפקידו.

	לא ברור
	
	

	צוותי כיבוי לשטחים פתוחים 
	31.

	(א)
הנציב רשאי להורות בצו לרשות לשמירת הטבע והגנים הלאומיים ולגופים האחראים ליערות ולחורשים, לרבות הקרן הקיימת לישראל, לקיים צוותי כיבוי בעלי הכשרה לפעול באירוע דליקה בשטחים שבאחריותם עד להגעת כוחות רשות הכבאות וההצלה למקום, ולסייע לרשות בפעולותיה עם הגיעה למקום האירוע (בחוק זה – צוותי כיבוי לשטחים פתוחים).

	
	
	(ב)
בזמן אירוע דליקה יראו חבר צוות כיבוי לשטחים פתוחים כמתנדב, יהיו נתונות לו הסמכויות לפי סעיף 20, והוראות סעיף 23(ג) יחולו עליו.

	
	
	(ג)
בצו לפי סעיף קטן (א) רשאי הנציב לתת הוראות בדבר הרכבם של צוותי כיבוי לשטחים פתוחים, ציודם, הכשרתם, אימוניהם, דרכי פעולתם, וכל הוראה אחרת הדרושה למילוי תפקידם.

	
	
	(ד)
צו לפי סעיף קטן (א) המורה דבר לגבי אחד מאלה יינתן –

	
	
	
	(1)
לגבי רשות לשמירת הטבע והגנים הלאומיים – לאחר התייעצות עמה ובהסכמת השר להגנת הסביבה;

	
	
	
	(2)
לגבי יערות וחורשים – לאחר התייעצות עם הגוף האחראי להם ובהסכמת שר החקלאות ופיתוח הכפר;

	
	
	
	(3)
ל[גבי]רשות מקומית – בהסכמת שר הפנים.

	הסכם להקמת צוות כיבוי כחלופה לצו
	31א.
	כחלופה לצו לפי סעיף 30 או 31, רשאי הנציב לכרות הסכם עם בעלים של מפעל, או עם גוף כאמור בסעיף 31, להקמת צוות כיבוי מפעלי או צוות כיבוי לשטחים פתוחים, לפי העניין, ולהסדרת הנושאים המפורטים בסעיף 30(ה) או 31(ג); פקע או בוטל הסכם כאמור, רשאי הנציב לתת צו לפי סעיף 30 או 31. 

	
	
	סימן ד': עזרה מחוץ לישראל

	עזרה מחוץ לישראל
	32.
	(א)
השר, באישור ועדת הפנים והגנת הסביבה של הכנסת, רשאי לקבוע הוראות לעניין הושטת עזרה בתחום הכבאות וההצלה מחוץ לישראל.

	
	
	(ב)
הנציב רשאי, לבקשת שר החוץ ובאישור השר, להורות על הושטת עזרה של רשות הכבאות וההצלה לטיפול באירועים מחוץ לישראל.

	עזרה בשטחי המועצה הפלסטינית
	33.
	(א)
בסעיף זה –

	
	
	

	
	
	"ההסכם" – הסכם הביניים הישראלי-פלסטיני בדבר הגדה המערבית ורצועת עזה, שנחתם בוושינגטון בין מדינת ישראל לבין ארגון השחרור הפלסטיני, ביום ד' בתשרי התשנ"ו (28 בספטמבר 1995), לרבות נספחיו והמסמכים שנלוו אליו;

	
	
	"המועצה" – המועצה הפלסטינית שתכונן בהתאם להסכם, ועד לכינונה – הרשות הפלסטינית כמשמעותה בהסכם;

	
	
	"שטחי המועצה הפלסטינית" – השטחים הכלולים מעת לעת בתחום הסמכות הטריטוריאלית של המועצה לפי ההסכם, וכן כל שטח רצועת עזה.

	
	
	

	
	
	(ב)
השר, באישור ועדת הפנים והגנת הסביבה של הכנסת, רשאי לקבוע הוראות לעניין הושטת עזרה בשטחי המועצה הפלסטינית לפי בקשת המועצה או רשות מוסמכת מטעמה, בתחום שירותי כבאות והצלה.

	
	
	סימן ה': הקצאת כבאים בתשלום

	הקצאת כבאים בתשלום 
	34.

	(א)
בסימן זה, "קצין מוסמך" – קצין כבאות והצלה בכיר שמפקד המחוז מינה לעניין סימן זה.

	
	
	(ב)
ביקש אדם כי לרגל פעולה או אירוע כלשהו מטעמו (בסימן זה – פעולה או אירוע) תקצה רשות הכבאות וההצלה כבאים וציוד לשם שמירה על הציבור מהתרחשות אירוע כבאות והצלה, רשאי הקצין המוסמך לכך להקצות לפעולה או לאירוע כבאים וציוד בתשלום, אם מצא כי מפאת היקפם, טיבם או מקומם של הפעולה או האירוע, קיים חשש להתרחשות אירוע כבאות והצלה, וכי מתקיימים תנאים אלה:

	
	
	
	(1)
הפעולה או האירוע הם מסוג הפעולות או האירועים שהשר קבע כי ניתן להקצות להם כבאים וציוד בתשלום; 

	
	
	
	(2)
התקיימו לגבי הפעולה או האירוע הוראות כל דין, לרבות כאשר נדרש לפעולה או לאירוע רישיון, היתר או אישור לפי כל דין, והגורם המוסמך החליט כי הרישיון, ההיתר או האישור מותנים בהקצאת כבאים וציוד לכיבוי אש או לחילוץ.

	
	
	(ג)
לא יקצה הקצין המוסמך כבאים וציוד בתשלום אלא לאחר שנוכח כי התקיימו התנאים האמורים בסעיף קטן (ב), ולאחר שמצא כי נוכח היקפם, טיבם ומקומם של הפעולה או האירוע, יש מקום להקצות כבאים וציוד בתשלום, וזאת בשים לב, בין השאר, לאלה:

	
	
	
	(1)
האפשרות להשתמש בחלופות אחרות לשם שמירה על הציבור מהתרחשות אירוע כבאות והצלה בפעולה או באירוע;

	
	
	
	(2)
מאפייניהם הפרטיים או הציבוריים של הפעולה או האירוע, לרבות היותם מיועדים לציבור מסוים או למטרות רווח;

	
	
	
	(3)
ההשלכות על מילוי תפקידיה של רשות הכבאות וההצלה ועל כבאים, לרבות השלכות בדבר יכולתה של הרשות לטפל באירועי כבאות והצלה אחרים ולמנוע את התרחשותם.

	
	
	(ד)
החליט הקצין המוסמך כי יש מקום להקצות כבאים וציוד בתשלום, יורה על מספר הכבאים והיקף הציוד שיוקצו בתשלום, בהתאם לאמות המידה שבהוראות הרשות.

	
	
	

	אירועים ממלכתיים והפגנות 
	35.

	החליט הקצין המוסמך להקצות כבאים וציוד לפי סעיף 34, לא יידרש תשלום בעד ההקצאה לאירוע שהוא אחד מאלה: 

	
	
	(1)
אירוע ממלכתי בעל חשיבות לאומית, כפי שקבעה ועדת שרים שהממשלה הסמיכה לעניין זה, וכפי שייקבע בפקודות כבאות והצלה;

	
	
	(2)
אסיפה או תהלוכה כהגדרתן בסעיף 83 לפקודת המשטרה, וכן משמרת מחאה או הפגנה, בעניינים בעלי אופי מדיני או ציבורי, למעט תשלום הנדרש בעבור הקצאה נוספת של כבאים וציוד לצורך שמירה על הציבור מהתרחשות אירוע כבאות והצלה עקב כוונתם של המארגנים להשתמש באמצעים שיש בהם, לדעת הקצין המוסמך, סכנה ממשית להתפרצות דליקה.

	עיון חוזר
	36.

	על החלטת הקצין המוסמך לפי סעיף 34, רשאי אדם לפנות בבקשה לעיון חוזר לפני מפקד המחוז, בתוך 30 ימים מיום קבלת ההחלטה בבקשת ההקצאה, והוא רשאי לאשר את החלטת הקצין המוסמך, לשנותה או לבטלה.

	ערר
	37.

	על החלטת מפקד מחוז בבקשה לעיון חוזר לפי סעיף 36 ניתן לערור לפני ועדת ערר שהוקמה לפי סעיף 38, בתוך 30 ימים מיום קבלת ההחלטה בעיון החוזר.

	ועדת ערר 
	38.
	(א)
השר ימנה ועדת ערר שתדון בעררים לפי סעיף 37, ואלה חבריה:

	
	
	
	(1)
הנציב או סגנו, והוא יהיה היושב ראש;

	
	
	
	(2)
עובד המדינה שהוא משפטן הכשיר להיות שופט בית משפט השלום, שימנה שר המשפטים;

	
	
	
	(3)
עובד המשרד לביטחון הפנים. 

	
	
	(ב)
השר, לאחר התייעצות עם שר המשפטים, רשאי לקבוע את סדרי הדין בוועדת הערר.

	
	
	(ג)
החלטה בערר לגבי הקצאת כבאים וציוד לפעולה או אירוע  או לגבי מספר הכבאים או היקף הציוד הדרושים לשם שמירה על הציבור מהתרחשות אירוע כבאות והצלה בפעולה או באירוע, טעונה הסכמה של יושב ראש הוועדה. 

	
	
	(ד)
החלטת ועדת הערר ניתנת לערעור לפני בית משפט לעניינים מינהליים.

	ייעוד תשלומים
	39.

	התשלומים שיתקבלו בשל הקצאת כבאים וציוד בתשלום לפי פרק זה ייווספו לתקציב רשות הכבאות וההצלה לשם כיסוי הוצאות הקצאת הכבאים והציוד לפי סימן זה ובהתאם לפקודות כבאות והצלה.

	
	
	פרק ה': בטיחות אש

	
	
	סימן א': נקיטת אמצעים

	אחריות לקיום הוראות בטיחות אש והצלה
	40.

	(א)
האחריות לקיום הוראות בעניין בטיחות אש והצלה (בחוק זה – הוראות בטיחות אש והצלה) חלה על בעל נכס ועל מחזיק בנכס (בפרק זה – האחראי); לעניין זה, יראו אדם העוסק בתחזוקת שטחים משותפים בנכס כמחזיק לעניין השטחים המשותפים בלבד.

	
	
	
	

	
	
	
	

	
	
	(ב)
על אף האמור בסעיף קטן (א), השר רשאי לקבוע כי לעניין סוגים של נכסים או לעניין סוגים של אמצעי בטיחות אש והצלה, האחריות לקיום הוראות בטיחות אש והצלה מוטלת על הבעלים בלבד, על המחזיק בלבד, או על האדם העוסק בתחזוקת השטחים המשותפים בנכס בלבד, או על גורם אחר שקבע.

	חובת האחראי
	41.

	האחראי חייב למלא אחר כל הוראה לפי כל דין בעניין בטיחות אש והצלה, במועד שנקבע לכך, ולהחזיק אמצעי בטיחות אש והצלה במצב תקין.

	תקנות בדבר נקיטת אמצעי בטיחות אש והצלה 
	42.

	(א)
לשם מניעת דליקות והתפשטותן, כיבוי דליקות, צמצום נזקיהן וחילוץ לכודים, רשאי השר, באישור ועדת הפנים והגנת הסביבה של הכנסת, לקבוע הוראות בעניינים המפורטים להלן ואת האחראי לביצוען: 

	
	
	
	(1)
התקנתם של אמצעי בטיחות אש והצלה בנכסים לסוגיהם, קביעת איכותם, תחזוקתם ובדיקת תקינותם, תרגול השימוש בהם וקבלת אישור בטיחות;

	
	
	
	(2)
אופן החזקתם של נכסים לסוגיהם, לרבות בעניין סדר וניקיון, גיזום וסילוק צמחייה, מיקומם של מיתקנים, אחסנה, שמירת דרכי מילוט פנויות ותחזוקת יערות וחורשים, והכל בכל הנוגע לבטיחות אש והצלה;

	
	
	
	(3)
כללי התנהגות שעניינם בטיחות אש והצלה;

	
	
	
	(4)
חובת העסקת ממונה בטיחות אש והצלה בעסקים, במוסדות ובארגונים לסוגיהם, תפקידיו וכן דרישות לעניין כשירות, הכשרה והסמכה של הממונה; הוראות פסקה זו יחולו על גופים כאמור שהיקף פעילותם מצדיק זאת, בין היתר בשל רמת הסיכון הנובעת מאופי הפעילות של הגוף, ממספר השוהים במקום שבו הוא פועל ומשטח המקום;

	
	
	
	(5)
חובת עריכתן של פעולות הדרכה ותרגול בנושאי בטיחות אש והצלה על ידי מדריכים, בעסקים, במוסדות ובארגונים לסוגיהם, וכן דרישות לעניין כשירות, הכשרה והסמכה של המדריכים.

	
	
	(ב)
על אף האמור בסעיף קטן (א)(2) – 

	
	
	
	(1)
תקנות הנוגעות לשטח המפורט להלן, ייקבעו לאחר התייעצות עם הרשות לשמירת הטבע והגנים הלאומיים ובהסכמת השר להגנת הסביבה:

	
	
	
	
	(א)
שטח שהוכרז כגן לאומי או כשמורת טבע; 

	
	
	
	
	(ב)
שטח שאושר בתכנית כגן לאומי או כשמורת טבע; 

	
	
	
	
	(ג)
שטחים שנמצאים בהם ערכי טבע מוגנים כהגדרתם בחוק הגנים הלאומיים.

	
	
	
	(2)
תקנות הנוגעות ליערות וחורשים ייקבעו לאחר התייעצות עם הגוף האחראי למרבית היערות והחורשים בישראל, עם השר להגנת הסביבה ובהסכמת שר החקלאות ופיתוח הכפר;

	
	
	
	(3)
תקנות לגבי שטחים פתוחים שרשות מקומית היא בעלת זכויות בהם ייקבעו בהסכמת שר הפנים.

	צו מיוחד 
	43.
	(א) 
הנציב רשאי לצוות בכתב על נקיטת אמצעים בעניין בטיחות אש והצלה כפי שיורה (בחוק זה – צו מיוחד), אם מצא כי קיים חשש משמעותי להתרחשות אירוע כבאות והצלה או לבטיחות הציבור בשל התרחשות אירוע כאמור.

	
	
	
	

	
	
	
	

	
	
	

	
	
	(ב)
לא ייתן הנציב צו מיוחד אלא לאחר שהוצגה בפניו חוות דעת מקצועית בכתב, ולאחר שנתן לנוגע בדבר אפשרות להביע את עמדתו בעניין.

	
	
	(ג)
בצו מיוחד יפרט הנציב את האדם שעליו לנקוט את האמצעים המנויים בצו, ורשאי הוא לקבוע כי יש לנקוט את האמצעים המנויים בו בלא דיחוי או בפרק זמן שיקבע, ואם נקבע פרק זמן לעניין זה בהוראות הרשות – בפרק זמן שלא יעלה על פרק הזמן שנקבע בהוראות הרשות. 

	
	
	(ד)
בבואו להפעיל את סמכותו לפי סעיף זה, ייתן הנציב את דעתו, בין השאר, לצורך לקיים רמה נאותה של בטיחות באש בנכס ולמנוע הכבדה יתרה על מי שאחראי לביצוע הפעולות.

	
	
	

	
	
	(ה)
ניתן צו מיוחד לגבי עסק טעון רישוי לפי חוק רישוי עסקים, שיש בו כדי לחרוג מאחד המפורטים להלן יחולו הוראות סעיף 7 לאותו חוק, בשינויים המחויבים:

	
	
	
	(1)
תנאי הרישיון;

	
	
	
	(2)
תנאי המפרט האחיד שנקבע לפי סעיף 7ג1(א) לחוק האמור.

	
	
	(ו)
בסעיף זה, "אמצעים" – כל אחד מהמפורטים בסעיף 42(א)(1) עד (5).

	כללים לעניין יער וחורש 
	44.
	(א)
הנציב רשאי לקבוע כללים לעניין בטיחות אש ביערות ובחורשים, לרבות בשטח שהוכרז כגן לאומי או כשמורת טבע, ובהם כללים בעניינים אלה:

	
	
	
	(1)
דרכי גישה לכלי רכב לכיבוי אש;

	
	
	
	(2)
התקנה והצבה של אמצעי גילוי וכיבוי ביער ובחורש, לרבות ברזי כיבוי ושילוט של בארות מים;

	
	
	
	(3)
אמצעי הפרדה בתחום היער והחורש הדרושים לשם הפרדה בין גושי יער וחורש או בין יער או חורש למבנים סמוכים.

	
	
	(ב)
כללים כאמור בסעיף קטן (א) ייקבעו לאחר התייעצות עם הגוף האחראי למרבית היערות והחורשים בישראל, עם עובד המשרד להגנת הסביבה שהשר להגנת הסביבה הסמיך לעניין זה ובהסכמת עובד משרד החקלאות ופיתוח הכפר ששר החקלאות ופיתוח הכפר הסמיך לעניין זה; ואולם – 

	
	
	
	(1)
כללים הנוגעים לשטח המפורט להלן, ייקבעו לאחר התייעצות עם הרשות לשמירת הטבע והגנים הלאומיים ובהסכמת עובד המשרד להגנת הסביבה :

	
	
	
	
	(א)
שטח שהוכרז כגן לאומי או כשמורת טבע; 

	
	
	
	
	(ב)
שטח שאושר בתכנית כגן לאומי או כשמורת טבע; 

	
	
	
	
	(ג)
שטחים שנמצאים בהם ערכי טבע מוגנים כהגדרתם בחוק הגנים הלאומיים;

	
	
	
	

	
	
	
	(2)
כללים לגבי שטחים פתוחים שרשות מקומית היא בעלת זכויות בהם, ייקבעו בהסכמת עובד משרד הפנים ששר הפנים הסמיך לעניין זה.

	
	
	
	(3)
כללים לגבי אמצעי גילוי וכיבוי ביער ובחורש המוחזקים בידי מערכת הביטחון ייקבעו בהסכמת עובד משרד הביטחון או משרד ראש הממשלה ששר הביטחון או ראש הממשלה, לפי העניין, הסמיך לעניין זה. 

	
	
	(ג)
לעניין חוק זה רואים את הכללים לפי סעיף זה כדינים.

	אישור תכנית יער וחורש
	45.
	(א)
לא יבצע אדם נטיעה של יער או חורש חדש (בחוק זה – נטיעה) שלא על פי תכנית נטיעה לעניין בטיחות אש והצלה (בחוק זה – תכנית נטיעה); תכנית הנטיעה תכלול פרטים שקבע הנציב.

	
	
	(ב)
המבקש לבצע נטיעה יגיש תכנית נטיעה למפקד המחוז שבתחומו נמצא היער או החורש.

	
	
	(ג)
מצא מפקד המחוז כי תכנית הנטיעה עומדת בכללים שנקבעו לעניין זה לפי סעיף 44, יאשר את התכנית.

	
	
	(ד)
אין בהוראות סעיף זה כדי לגרוע מכל חובה לפי כל דין, לרבות חובת רישיון, היתר או אישור.

	
	
	(ה)
בסעיף זה, "מפקד מחוז" – לרבות קצין כבאות והצלה שמפקד המחוז הסמיך לעניין סעיף זה.

	הוראות בדבר חובת אספקת מים 
	46.
	(א)
בלי לגרוע מהוראות סעיף 26, השר, בהסכמת מועצת הרשות הממשלתית, רשאי לקבוע הוראות לעניין חובת אספקת מים הנדרשת לצורכי טיפול באירוע כבאות והצלה.

	
	
	(ב)
השר, לאחר התייעצות עם מועצת הרשות הממשלתית, רשאי לקבוע הוראות בדבר התקנת צנרת ומיתקנים לאספקת מים כנדרש לצורכי טיפול באירוע כבאות והצלה; הוראות בדבר התקנת צנרת ביערות ובחורשים ייקבעו לאחר התייעצות עם הגוף האחראי למרבית היערות והחורשים בישראל ובאישור ועדת הפנים והגנת הסביבה של הכנסת.

	
	
	(ג)
השר, לאחר התייעצות עם מועצת הרשות הממשלתית, רשאי לקבוע הוראות בדבר אספקת מים לברזי כיבוי, לרבות במקומות ציבוריים, בשטחים פתוחים, ביערות ובחורשים, לצורך כיבוי דליקות; על תקנות לפי סעיף קטן זה יחולו הוראות סעיף 42(ב).

	
	
	(ד)
תקנות לפי סעיפים קטנים (ב) ו-(ג) לא יחולו על מי שמפיק או מספק מים על פי רישיון הפקה לפי סעיף 23 לחוק המים; ואולם מועצת הרשות הממשלתית רשאית, בהסכמת השר, לקבוע כללים בעניינים אלו, לבקשת השר או ביוזמתה.

	
	
	סימן ב': מפקחי בטיחות אש

	הסמכת מפקחי בטיחות אש 
	47.
	(א)
הנציב רשאי להסמיך, מבין עובדי הרשות, מפקחי בטיחות אש בסמכויות לפי חוק זה, כולן או חלקן (בחוק זה – מפקח), ובלבד שלא יוסמך מפקח, אלא אם כן התקיימו בו כל אלה:

	
	
	
	(1)
הוא לא הורשע בעבירה שמפאת מהותה, חומרתה או נסיבותיה אין הוא ראוי להיות מפקח; 

	
	
	
	(2)
הוא קיבל הכשרה מתאימה בתחום הסמכויות שיהיו נתונות לו לפי חוק זה, כפי שהורה השר;

	
	
	
	(3)
הוא עומד בתנאי כשירות נוספים, ככל שהורה השר.

	
	
	(ב)
הודעה על הסמכת מפקח לפי סעיף זה תפורסם ברשומות.

	סמכויות מפקח 
	48.
	(א)
לשם פיקוח על ביצוע הוראות לפי חוק זה, רשאי מפקח, לאחר שהזדהה לפי סעיף 49 – 

	
	
	
	(1)
לדרוש מכל אדם למסור לו את שמו ומענו ולהציג לפניו תעודת זהות או תעודה רשמית אחרת המזהה אותו;

	
	
	
	(2)
לדרוש מכל אדם הנוגע בדבר למסור לו כל ידיעה או מסמך הדרושים לו לשם הפיקוח; בפסקה זו, "מסמך" – לרבות פלט כהגדרתו בחוק המחשבים;

	
	
	
	(3)
לערוך בדיקות, מדידות או ליטול דגימות של חומרים או ציוד, וכן למסור את המדידות והדגימות למעבדה, לשמור אותן או לנהוג בהן בדרך אחרת;

	
	
	
	(4)
להיכנס בכל עת סבירה לכל נכס.

	
	
	(ב)
על אף האמור בסעיף קטן (א)(4) – 

	
	
	
	(1)
לא ייכנס מפקח לתחום היחיד המיועד לשמש למגורים ומשמש למגורים בלבד, אלא על פי צו של בית משפט; לעניין זה, לא יראו שטחים משותפים בבניין מגורים כתחום היחיד המיועד לשמש למגורים ומשמש למגורים בלבד;

	
	
	
	(2)
מפקח רשאי להיכנס לתחום היחיד המיועד לשמש למגורים ומשמש למגורים בלבד לשם בדיקת אמצעי בטיחות אש והצלה המותקן במקום, בשעה סבירה ובתיאום מראש, אם ניתנה לכך הסכמה בכתב של בגיר המחזיק בנכס (בסימן זה – המחזיק), ורשאי המחזיק לבקש כי יתואם עמו מועד כניסה אחר לנכס. 

	
	
	(ג)
	(1)
מצא מפקח כי קוימו ההוראות לפי חוק זה בנכס וכי שולמה אגרת בטיחות, ייתן לאחראי אישור על קיום ההוראות (בחוק זה – אישור בטיחות).

	
	
	
	(2)
השר יקבע הוראות לעניין תקופת תוקפו של אישור בטיחות, ויכול שיקבע תקופות שונות לפי סוגי הנכס, סוגי אמצעי בטיחות אש והצלה או לפי כל סוג אחר שיקבע.

	זיהוי מפקח
	49.
	מפקח לא יעשה שימוש בסמכויות הנתונות לו לפי חוק זה, אלא בהתקיים כל אלה:

	
	
	(1)
הוא בעת מילוי תפקידו;

	
	
	(2)
הוא לובש מדים ועונד באופן גלוי תג המזהה אותו ואת תפקידו;

	
	
	(3)
יש בידו תעודה החתומה בידי הנציב, המעידה על תפקידו ועל סמכויותיו, שאותה יציג על פי דרישה.

	דרישה לתיקון ליקויים 
	50.

	(א)
ראה מפקח כי לא קוימו בנכס הוראות לפי כל דין בעניין בטיחות אש והצלה, ימסור לאחראי את פירוט ההוראות שלא קוימו (בסימן זה – הליקויים), וידרוש ממנו לתקן את הליקויים בלא דיחוי, או בפרק זמן שיקבע, ואם נקבע פרק זמן לעניין זה בהוראות הרשות –בפרק זמן  שלא יעלה על פרק הזמן שנקבע בהוראות הרשות (בחוק זה – דרישה לתיקון ליקויים); האחראי יתקן את הליקויים לא יאוחר מהמועד הנקוב בדרישה לתיקון ליקויים, ידווח על כך למפקח, וימציא אישורים על כך כפי שידרוש המפקח.

	
	
	(ב)
מי שקיבל דרישה לתיקון ליקויים, רשאי להגיש עליה השגה בכתב לפני הנציב בתוך 30 ימים מהיום שנמסרה לו.

	
	
	(ג)
הגשת השגה אינה מתלה את תוקפה של דרישה לתיקון ליקויים, אלא אם כן הורה הנציב אחרת. 

	
	
	(ד)
הנציב רשאי לאשר את הדרישה לתיקון ליקויים, לבטלה, לשנותה או לתת כל הוראה אחרת בעניין.

	
	
	סימן ג': צו הפסקה מינהלי

	צו הפסקה מינהלי 
	51.

	(א)
מצא מפקד מחוז כי הופרה בנכס הוראה לפי חוק זה, במעשה או במחדל, בעניין בטיחות אש והצלה, וקיים יסוד סביר להניח כי ההפרה עשויה לגרום לפגיעה בחיי אדם או לפגיעה חמורה ברכוש, רשאי הוא לצוות על האחראי בכתב על הפסקה או הגבלה ארעית של השימוש בנכס, בסגירת החצרים או בכל דרך אחרת הנראית לו מתאימה בנסיבות העניין (בחוק זה – צו הפסקה מינהלי), בהתקיים אחד מאלה:

	
	
	
	(1)
ההפרה יוצרת חשש מיידי וממשי לבטיחותם של השוהים בנכס או בסביבתו (בסימן זה – נסיבות דחופות);

	
	
	
	(2)
 לא קוימה דרישה לתיקון ליקויים שנמסרה לאחראי לגבי אותה הפרה, בפרק הזמן שנקבע לה, ככל שנקבע;

	
	
	
	(3)
בששת החודשים שקדמו להפרה היתה בנכס הפרה דומה, שבשלה נמסרה לאחראי דרישה לתיקון ליקויים, ופרק הזמן שנקבע לה חלף. 

	
	
	(ב)
מי שמוסמך לתת צו הפסקה מינהלי ייתן את הצו רק לאחר שהתייעץ עם היועץ המשפטי של רשות הכבאות וההצלה או עם מי שהיועץ המשפטי מינה לכך (בסימן זה – היועץ המשפטי); ואולם, מצא מפקד מחוז כי מתקיימות נסיבות דחופות, ויש לתת צו הפסקה מינהלי בלא דיחוי, רשאי הוא לתיתו, והצו יובא לעיון היועץ המשפטי, להבעת עמדתו סמוך לאחר נתינתו, ולא יאוחר משלושה ימים לאחר נתינתו. 

	הליכי מתן צו הפסקה מינהלי 
	52.

	(א)
צו הפסקה מינהלי יינתן לאחר שניתנה לנוגע בדבר הזדמנות להשמיע את טענותיו לפני מפקד המחוז או מי שהוא מינה לכך, ככל שהדבר ניתן, ובדרך המתאימה בנסיבות העניין.

	
	
	(ב)
על אף האמור בסעיף קטן (א), מצא מפקד מחוז כי מתקיימות נסיבות דחופות, ויש לתת צו הפסקה מינהלי בלא דיחוי, רשאי הוא לתת את הצו אף אם לא ניתנה הזדמנות לנוגע בדבר להשמיע את טענותיו; ואולם בהתקיים נסיבות כאמור, תינתן הזדמנות לנוגע בדבר להשמיע את טענותיו בתוך 48 שעות ממועד מתן הצו.

	תוקפו של צו הפסקה מינהלי 
	53.

	(א)
תוקפו של צו הפסקה מינהלי יהיה לתקופה שלא תעלה על שלושים ימים מיום שניתן; בתום התקופה שנקבעה, רשאי מפקד המחוז, אם שוכנע כי לא תוקן הליקוי או לא תוקנה ההפרה שבשלהם ניתן הצו, להאריך את תוקפו של הצו האמור לתקופות נוספות שלא יעלו יחד על שלושים ימים; בתום התקופות האמורות יפקע תוקפו של הצו, אלא אם כן אושר על ידי בית המשפט המוסמך לדון בעבירה נושא הצו.

	
	
	(ב)
הוגש לבית המשפט כתב אישום בדבר הפרת הוראות בטיחות אש והצלה, או הוגשה בקשה למתן צו הפסקה שיפוטי לפי סעיף 58 בשל ההפרה, לא יינתן צו הפסקה מינהלי אלא בהתקיים נסיבות דחופות, אם מצא מפקד המחוז כי יש לתת צו הפסקה מינהלי בלא דיחוי.

	תוכן צו הפסקה מינהלי
	54.
	צו הפסקה מינהלי יכלול, בין השאר, את הפרטים האלה:

	
	
	(1)
פרטי הנכס שעליו הוא חל;

	
	
	(2)
תיאור ההפרה ששימשה עילה למתן הצו, ובכלל זה תיאור המעשה או המחדל וציון הוראות הדין שהופרו;

	
	
	(3)
האמור בסעיף 57 בדבר הזכות לבקש את ביטול הצו.

	המצאת צו הפסקה מינהלי 
	55.

	צו הפסקה מינהלי יומצא למי שהצו ניתן כלפיו בדרך שבה מומצא כתב בית דין בהליך אזרחי, ואם לא ניתן לאתר את אותו אדם בשקידה סבירה – בדרך של הדבקתו על קיר חיצון של הנכס, ובהיעדר קיר חיצון – על מקום אחר הנראה לעין במקרקעין; בגוף הצו המודבק יירשמו היום ושעת ההדבקה.

	ביצוע צו הפסקה מינהלי 
	56.

	(א)
מפקח מוסמך לנקוט פעולות הדרושות באופן סביר לביצוע צו הפסקה מינהלי, והוא רשאי להשתמש בכוח סביר לשם כך; המשטרה תסייע למפקח, לפי בקשתו, בביצועו של הצו, והיא רשאית להשתמש בכוח סביר לשם כך.

	
	
	(ב)
צו הפסקה מינהלי יבוצע בסמוך לאחר המצאתו, ובלבד שניתנה לבעלי חפצים הנמצאים בנכס הזדמנות סבירה להוציאם מהנכס, ככל שאין בכך כדי לפגוע במטרות הצו.

	בקשה לביטול צו הפסקה מינהלי 
	57.

	(א)
הרואה את עצמו נפגע  מצו הפסקה מינהלי, רשאי להגיש לבית המשפט המוסמך לדון בעבירה נושא הצו, בקשה לביטולו, ואולם הגשת הבקשה לא תעכב את ביצוע הצו.

	
	
	(ב)
הגשת בקשה לביטול צו לפי הוראות סעיף קטן (א), אינה מתלה את תוקפו של הצו, כל עוד לא החליט בית המשפט אחרת; החליט בית המשפט להתלות את תוקפו של הצו במעמד צד אחד, תידון הבקשה במעמד הצדדים בהקדם האפשרי, ולא יאוחר מתום שבעה ימים מיום ההחלטה.

	
	
	(ג)
בית המשפט רשאי לבטל את הצו, לאשרו או לשנותו.

	
	
	(ד)
אישר בית המשפט את צו ההפסקה המינהלי, עם שינויים או בלי שינויים, רואים אותו מאותו יום ואילך כצו הפסקה שיפוטי כמשמעותו בסעיף 58.

	צו הפסקה שיפוטי 
	58.

	(א)
הופרה בנכס הוראה לפי חוק זה בעניין בטיחות אש והצלה, רשאי בית המשפט המוסמך לדון באישום בשל ההפרה, לצוות על הפסקה או הגבלה של השימוש בנכס, בסגירת החצרים או בכל דרך אחרת הנראית לו מתאימה בנסיבות העניין כדי להביא לידי הפסקה של ממש או הגבלה בשימוש בנכס (בחוק זה – צו הפסקה שיפוטי), וכן ליתן כל צו עשה או אל תעשה אחר, בעניין השימוש בנכס או בעניין תיקון ההפרה. 

	
	
	(ב)
צו הפסקה שיפוטי יכול שיינתן בין שננקטו הליכים נוספים בעניין ההפרה ובין שלא ננקטו.

	
	
	(ג)
בית משפט שנתן צו הפסקה שיפוטי רשאי לשנות את תנאי הצו או לבטלו לבקשת התובע, או מי שרואה את עצמו נפגע מהצו ואשר לא הוזמן להשמיע את טענותיו.

	
	
	(ד)
בית המשפט רשאי לדון מחדש בצו הפסקה שיפוטי שנתן אם ראה שהדבר מוצדק בשל נסיבות שהשתנו או עובדות חדשות שהתגלו לאחר מתן הצו.

	שמירת דינים 
	59.

	אין בהוראות סימן זה כדי לגרוע מהוראות כל דין, לרבות הוראות בדבר מתן צו הפסקה מינהלי לפי דין אחר.

	
	
	פרק ו': חקירת דליקות ותחקירים מבצעיים

	
	
	סימן א': חקירת דליקות 

	קיום חקירות 
	60.

	רשות הכבאות וההצלה תנהל חקירות בעניין דליקות וגורמיהן, לפי חוק זה, ולפי הוראות הרשות שיוציא הנציב לעניין זה.

	הסמכת חוקרי דליקות 
	61.

	לשם חקירת דליקות, רשאי הנציב להסמיך מבין עובדי הרשות, חוקרי דליקות בסמכויות לפי חוק זה, כולן או חלקן (בחוק זה – חוקר דליקות), ובלבד שלא יוסמך חוקר דליקות, אלא אם כן התקיימו בו כל אלה:

	
	
	(1)
הוא לא הורשע בעבירה שמפאת מהותה, חומרתה או נסיבותיה אין הוא ראוי להיות חוקר דליקות;

	
	
	(2)
הוא קיבל הכשרה מתאימה בתחום הסמכויות שיהיו נתונות לו לפי סימן זה, כפי שהורה השר;

	
	
	(3)
הוא עומד בתנאי כשירות נוספים, כפי שהורה השר.

	סמכויות חוקרי דליקות 
	62.
	לשם חקירת דליקה, רשאי חוקר דליקות –

	
	
	(1)
לדרוש מכל אדם למסור לו את שמו ומענו ולהציג לפניו תעודת זהות או תעודה רשמית אחרת המזהה אותו;

	
	
	(2)
לדרוש מכל אדם הנוגע בדבר למסור לו כל ידיעה או מסמך הדרושים לחקירה; בסעיף זה, "מסמך" – לרבות פלט כהגדרתו בחוק המחשבים;

	
	
	(3)
לערוך בדיקות או מדידות או ליטול דוגמאות של חומרים, למסור את המדידות והדגימות למעבדה, לשמור אותן או לנהוג בהן בדרך אחרת;

	
	
	(4)
להיכנס לנכס, ובלבד שלא ייכנס, בלא הסכמה, לתחום היחיד המיועד לשמש למגורים והמשמש למגורים בלבד, אם חלפו 12 שעות מכיבוי דליקה בו, אלא על פי צו של בית משפט; לעניין זה, לא יראו שטחים משותפים בבניין מגורים כתחום היחיד המיועד לשמש למגורים ומשמש למגורים בלבד;

	
	
	(5)
לתפוס כל חפץ או מסמך הדרוש לחקירה (בפסקה זו – חפץ); על תפיסה לפי פסקה זו יחולו הוראות אלה:

	
	
	
	(א)
חוקר הדליקות יערוך רשימה של החפצים שנתפסו לפי פסקה זו, ובכלל זה יפרט את מקום תפיסתם, מועד תפיסתם והאדם שממנו נתפסו ככל שניתן לזהותו;

	
	
	
	(ב)
נתפס מסמך, יאפשר חוקר הדליקות לבקשת בעל המסמך או מי שממנו נתפס המסמך, להעתיק את המסמך, ואולם רשאי חוקר הדליקות לדחות את העתקת המסמך לתקופה שלא תעלה על 30 ימים, אם לדעתו העתקה כאמור עלולה לשבש את החקירה;

	
	
	
	(ג)
על אף האמור בפסקת משנה (ב), על תפיסת חפץ שהוא מחשב או חומר מחשב, הכוללת חדירה לחומר כאמור, יחולו הוראות סעיף 23א לפקודת סדר הדין הפלילי (מעצר וחיפוש) [נוסח חדש], התשכ"ט–1969
, בשינויים המחויבים, ועל העתקת חפץ שהוא חומר מחשב יחולו הוראות סעיף 32א לפקודה האמורה, בשינויים המחויבים, והסמכויות הנתונות למשטרה ולקצין משטרה באותו סעיף יהיו נתונות לחוקר הדליקות; בפסקת משנה זו, "מחשב" ו"חומר מחשב" – למעט מחשב המותקן באמצעי בטיחות והצלה או נלווה אליו, ואינו משמש למטרה אחרת, וכן חומר מחשב שנתפס ממחשב כאמור;

	
	
	
	(ד)
חפץ שנתפס יוחזר לאחר הגשת דין וחשבון בכתב כאמור בסעיף 64, אלא אם כן הורה מפקד המחוז אחרת, בשל נחיצותו של החפץ לצורכי חקירת הדליקה; היה החפץ דרוש לצורך הליך משפטי, לא יוחזר עד לסיום ההליך המשפטי, זולת אם הורה בית משפט אחרת;

	
	
	
	(ה)
התעורר ספק למי להחזיר חפץ שנתפס לפי פסקה זו, יכריע בדבר בית משפט השלום שבתחום שיפוטו נתפס החפץ, לבקשת חוקר דליקות או אדם התובע זכות בחפץ.

	מניעת שיבוש חקירה פלילית או פגיעה בה 
	63.

	(א)
סברה משטרת ישראל כי מתעורר חשד לביצוע עבירה, רשאית היא להודיע לנציב כי רשות הכבאות וההצלה לא תעשה שימוש בסמכויות לפי סימן זה או כי תמלא את תפקידיה ותעשה שימוש בסמכויותיה לפי סימן זה בכפוף להנחיית משטרת ישראל, ובלבד שהדבר נדרש כדי למנוע שיבוש הליכי חקירה פלילית או פגיעה בחקירה כאמור.

	
	
	(ב)
סבר חוקר דליקות כי מתעורר חשד לביצוע עבירה, ידווח על כך למפקד המחוז; מפקד המחוז יעביר את ממצאי החקירה והראיות למשטרת ישראל.

	דין וחשבון על חקירה 
	64.

	(א)
בגמר החקירה יגיש חוקר הדליקות למפקד המחוז דין וחשבון בכתב על ממצאי החקירה ומסקנותיה; הוראות לעניין אופן הגשת הדין וחשבון והפרטים שייכללו בו, ייקבעו בהוראות הרשות.

	
	
	(ב)
סבר מפקד המחוז כי מתעורר חשד לביצוע עבירה, יעביר את הדין וחשבון ואת ממצאי החקירה והראיות למשטרת ישראל.

	חקירת דליקות – צבא הגנה לישראל
	65א.
	(א) 
הנציב רשאי להסמיך חייל [לבקשת הגורם צבאי הממונה], כחוקר דליקות צבאי ובלבד שלא יוסמך חוקר דליקות צבאי אלא אם כן נתקיימו בו כל אלה:

	
	
	
	(1)
הוא קיבל הכשרה מתאימה בתחום הסמכויות שיהיו נתונות לפי סעיף זה, כפי שיורה השר;

	
	
	
	(2) 
הוא עומד בתנאי כשירות נוספים, כפי שהורה השר.

	
	
	(ב)
לחוקר דליקות צבאי יהיו נתונות הסמכויות לפי סעיף 62, כולן או חלקן, כפי שיורה הנציב.

	
	
	(ג)
לא יפעיל חוקר דליקות צבאי את סמכויותיו לפי סעיף זה אלא לעניין חקירת דליקות כמפורט להלן:

	
	
	
	(1)
במקרקעין שבחזקת צבא הגנה לישראל;

	
	
	
	(2)
בשטח המשמש את צבא הגנה לישראל כשטח אימונים, לחקירת דליקות שהתרחשו במהלך פעילות צבאית או כתוצאה ממנה;

	
	
	
	(3)
בדליקות שבהן מעורב חייל במילוי תפקידו או רכוש צבאי, לעניין אותו חייל או אותו רכוש בלבד.

	
	
	

	
	
	(ד)
	(1)
על אף האמור בסעיף קטן (ג), היתה רשות הכבאות וההצלה מעורבת בכיבוי דליקה כאמור באותו סעיף קטן, או במניעת התפשטות האש בדליקה כאמור, יקבע הנציב, לאחר התייעצות עם הגורם הממונה הצבאי, את זהות הגורם אשר יחקור את הדליקה, ועד לקביעתו לא יפעיל חוקר דליקות צבאי את סמכויותיו לפי סעיף זה;

	
	
	
	(2)
הנציב רשאי, בהסכמת הגורם הממונה הצבאי, לקבוע כי הוראות סעיף קטן זה יחולו על חקירת דליקות בנסיבות נוספות על אלה המנויות בסעיף קטן (ג).

	
	
	(ה) 
דין וחשבון כאמור בסעיף 64 לעניין דליקה כאמור בסעיף קטן (ג), יועבר לעיון צבא הגנה לישראל, ויחול עליו סיווג ביטחוני, כפי שיקבע הגורם שהוסמך לכך בצבא הגנה לישראל.

	
	
	(ו)
סברה המשטרה הצבאית כי מתעורר חשד לביצוע עבירה שהיא מוסמכת לחקור, רשאית היא להודיע לנציב כי רשות הכבאות וההצלה לא תעשה שימוש בסמכויותיה לפי סימן זה, ובלבד שהדבר נדרש כדי למנוע שיבוש הליכי חקירה פלילית או פגיעה בחקירה כאמור.

	
	
	(ז)
בסעיף זה, "הגורם הממונה הצבאי" – ראש אגף הטכנולוגיה והלוגיסטיקה בצבא הגנה לישראל או מי שהוא הסמיך לעניין זה, או מי שראש המטה הכללי של צבא הגנה לישראל הסמיך לעניין זה.

	תקנות לעניין
חקירת דליקות 
	65.

	השר רשאי לקבוע הוראות לעניין חקירת דליקות לפי סימן זה, ובכלל זה אופן ניהול חקירת דליקות וסדרי עבודתם של חוקרי דליקות.

	
	
	

	
	
	סימן ב': תחקיר מבצעי

	הגדרות – סימן ב' 
	66.
	בסימן זה –

	
	
	"גוף חוקר" – רשות המוסמכת על פי דין לחקור עבירות פליליות או עבירות משמעת;

	
	
	"גוף ציבורי" – משרדי הממשלה, או גוף אחר שהשר קבעו בצו;

	
	
	"תחקיר" – בירור שנערך ברשות הכבאות וההצלה, בהתאם להוראות הרשות, בנוגע לאירוע שהתרחש במהלך פעילות מבצעית או אימון, או בקשר אליהם.

	עדיפות החוק
	67.
	על אף האמור בכל דין, לעניין תחקיר יחולו הוראות סימן זה.

	חיסיון ואי-קבילות
	68.

	(א)
דברים שהושמעו בתחקיר, פרוטוקול התחקיר, כל חומר אחר שהוכן במהלכו, וכן הסיכומים, הממצאים, המסקנות וההמלצות (בסעיף זה – חומר התחקיר), לא יתקבלו כראיה במשפט, למעט במשפט פלילי בשל מסירת ידיעה כוזבת או העלמת פרט חשוב בתחקיר או בהליך משמעתי.

	
	
	(ב)
חומר התחקיר יהיה חסוי בפני כל אדם, ואולם הוא יימסר, כולו או חלקו, רק לאותם גורמים ברשות הכבאות וההצלה שהתחקיר דרוש להם לצורך מילוי תפקידם; הוראות סעיף קטן זה לא יחולו על חומר ארכיוני שזכות העיון בו הוגבלה בחוק הארכיונים, התשט"ו–1955‏
, או לפיו, אך התקיימו כל התנאים לחשיפתו לעיון הקהל אשר נקבעו לפי החוק האמור, ובלבד שעברה תקופה של עשר שנים מיום הפקדתו.

	
	
	(ג)
חומר התחקיר לא יימסר לגוף חוקר.

	העברה ליועץ המשפטי לממשלה
	69.

	(א)
חומר התחקיר יימסר ליועץ המשפטי לממשלה או למי שהוא הסמיך לכך, לפי בקשתו, בנוגע לאירוע מסוים או בנוגע לסוגי אירועים.

	
	
	(ב)
מצא היועץ המשפטי לממשלה או מי שהוא הסמיך לכך, כי חומר התחקיר מגלה חשד לביצוע עבירה, המצדיק בדיקה או חקירה על ידי גוף חוקר, רשאי הוא, לאחר שנועץ בנציב, להורות, בכתב, לגוף חוקר לפתוח בבדיקה או בחקירה.

	
	
	(ג)
הורה היועץ המשפטי לממשלה או מי שהוא הסמיך לכך לפתוח בבדיקה או בחקירה, יתאר בהוראתו את נסיבות האירוע שבעקבותיו נערך התחקיר, ואת הסיבות אשר בשלהן עלה החשד לביצוע העבירה; ואולם לא יצורף להוראה דבר מחומר התחקיר, והיא לא תצביע על חשד כלפי אדם שהיה מעורב באירוע.

	סמכות הנציב
	70.

	(א)
הנציב או מי שהוא הסמיך לכך רשאי לאשר העברה של סיכום ממצאי התחקיר או חומר התחקיר, כולו או חלקו, לגוף ציבורי שהמידע דרוש לו לצורך מילוי תפקידו בלבד, וכן רשאי הוא לאשר העברה של סיכום ממצאי התחקיר לאדם הנוגע בדבר; ואולם לא יועבר חומר או סיכום כאמור, אם קיים חשש כי העברתו תפגע בביטחון המדינה.

	
	
	(ב)
על אף האמור בסעיף קטן (א), חומר התחקיר או סיכום ממצאיו, לא יועבר לגוף חוקר.

	
	
	(ג)
אישר הנציב העברת חומר תחקיר או סיכום ממצאי תחקיר, יקבע את המטרה שלשמה יועבר, ורשאי הוא לקבוע בהוראות הרשות הוראות לעניין השימוש בחומר תחקיר או בסיכום ממצאי תחקיר, לרבות בדבר אופן החזקתו וזהות הרשאים לעיין בו.

	סודיות
	71.

	מי שקיבל לעיונו חומר תחקיר, לא יגלה ממנו דבר, לא יעשה בו כל שימוש שלא למטרה שלשמה נמסר לו, ויפעל בהתאם להוראות הרשות שנקבעו לעניין זה.

	דיון בכנסת
	72.

	ועדת הפנים והגנת הסביבה של הכנסת תקבל, לפי בקשתה, את חומר התחקיר, ואולם הוועדה לא תדון בתחקיר [נקבע בס' 71] אלא בישיבה חסויה.

	
	
	פרק ז': עונשין

	הפרעה לצוות כיבוי
	73.

	המפריע לחבר בצוות כיבוי מפעלי, או לחבר בצוות כיבוי לשטחים פתוחים, במילוי תפקידו, דינו – מאסר שנה.

	השפעה שלא כדין 
	74.

	המשפיע או המנסה להשפיע שלא כדין על חוקר דליקות, בכל הקשור לביצוע חקירת דליקות לפי סימן א' לפרק ו', דינו – מאסר שנה.

	עבירות בטיחות אש
	75.

	(א)
העושה אחת מאלה, דינו – מאסר שישה חודשים או קנס כאמור בסעיף 61(א)(3) לחוק העונשין:

	קיים?
	
	
	(1)
לא הקים צוות כיבוי מפעלי או צוות כיבוי לשטחים פתוחים, בניגוד להוראה שנתן לו הנציב בצו לפי סעיף 30 או 31;

	
	
	
	(2)
בניגוד לתקנות לפי סעיף 42 – 

	
	
	
	
	(א)
לא התקין אמצעי בטיחות אש והצלה בנכס או לא החזיקם במצב תקין, לא תרגל את השימוש בהם או לא בדק את תקינותם בניגוד לתקנות לפי סעיף 42(א)(1) או לא פעל לקבלת אישור בטיחות בניגוד לתקנות לפי סעיפים 42(א)(1) ו-48(ג);

	
	
	
	
	(ב)
לא קיים הוראות בכל הנוגע לבטיחות אש והצלה לגבי אופן החזקתם של נכסים, לרבות תחזוקת יערות וחורשים, והכל בניגוד לתקנות לפי סעיפים 42(א)(2);

	
	
	
	
	(ג)
לא קיים כללי התנהגות שעניינם בטיחות אש והצלה בניגוד לתקנות לפי סעיף 42(א)(3);

	
	
	
	
	(ד)
לא העסיק ממונה בטיחות אש והצלה בעסק, במוסד או בארגון בניגוד לתקנות לפי סעיף 42(א)(4) או העסיקו בניגוד לדרישות שנקבעו בתקנות כאמור;

	
	
	
	
	(ה)
לא קיים פעולות הדרכה ותרגול בנושאי בטיחות אש והצלה בעסק, במוסד או בארגון בניגוד לתקנות לפי סעיף 42(א)(5) או קיים פעולות כאמור בניגוד לדרישות שנקבעו בתקנות כאמור;

	
	
	
	(3)
לא נקט אמצעים בעניין בטיחות אש והצלה בניגוד לצו מיוחד שנתן לו הנציב לפי סעיף 43;

	
	
	
	

	
	
	
	(4)
לא קיים הוראות בטיחות אש והצלה ביערות וחורשים, בניגוד לכללים שקבע הנציב לפי סעיף 44;

	ס' 46 טרם אושר
	
	
	(5)
הפר חובת אספקת מים לצורכי טיפול באירוע כבאות והצלה, לא התקין צנרת ומיתקנים לאספקת מים או הפר חובת אספקת מים לברזי כיבוי בניגוד להוראות התקנות לפי סעיף 46.

	
	
	(ב)
היתה העבירה שנעברה לפי סעיף זה עבירה נמשכת, רשאי בית המשפט להטיל קנס נוסף, בשיעור של חמישה אחוזים מסכום הקנס הקבוע לאותה עבירה, לכל יום שבו נמשכת העבירה מעבר לתקופה שנקבעה בדרישה לתיקון ליקויים שנמסרה על ידי מפקח לפי סעיף 50 או בצו מיוחד שהוציא הנציב לפי סעיף 43.

	
	
	(ג)
נעברה עבירה לפי סעיף זה בידי תאגיד, דינו  – כפל הקנס הקבוע לעבירה.

	עבירה בקשר לתחקיר מבצעי
	76.
	העושה אחת מאלה, בניגוד להוראות סעיף 71, דינו – מאסר שישה חודשים:

	
	
	(1)
גילה דבר מחומר תחקיר או עשה שימוש בחומר תחקיר שלא למטרה שלשמה נמסר לו;

	
	
	(2)
לא פעל בהתאם להוראות הרשות בעניין שמירת סודיות חומר תחקיר.

	עבירה שהשיגה טובת הנאה
	77.

	עבר אדם עבירה לפי חוק זה, שכתוצאה ממנה השיג טובת הנאה או רווח, לעצמו או לאחר, רשאי בית המשפט להטיל עליו קנס בשיעור טובת ההנאה או הרווח שהשיג כאמור, נוסף על כל עונש אחר; לעניין סעיף זה, "טובת הנאה" – לרבות הוצאה שנחסכה.

	הפרת צו
	78.

	מי שאינו מקיים צו הפסקה מינהלי או צו הפסקה שיפוטי, דינו – מאסר שנתיים או קנס כאמור בסעיף 61(א)(4) לחוק העונשין, וכן קנס נוסף כאמור בסעיף 61(ג) לחוק העונשין או מאסר שבעה ימים לכל יום שבו נמשכת ההפרה אחרי המצאת הצו.

	אחריות נושאי משרה בתאגיד
	79.

	(א)
נושא משרה בתאגיד חייב לפקח ולעשות כל שניתן למניעת עבירות לפי סעיף 75 בידי תאגיד או בידי עובד מעובדיו; המפר הוראה זו, דינו – קנס כאמור בסעיף 61(א)(3) לחוק העונשין; לעניין סעיף זה, "נושא משרה" – מנהל פעיל בתאגיד, שותף למעט שותף מוגבל, או פקיד האחראי מטעם התאגיד על התחום שבו בוצעה העבירה.

	
	
	(ב)
נעברה עבירה לפי סעיף 75 בידי תאגיד או בידי עובד מעובדיו, חזקה היא כי נושא משרה בתאגיד הפר את חובתו לפי סעיף קטן (א), אלא אם כן הוכיח כי עשה כל שניתן כדי למלא את חובתו.

